Frode Sørensen (S), 2000-05-02:
Som bekendt var det ikke nogen særlig populær sag at afskaffe det toldfri salg, men ikke desto mindre var det logisk og nødvendigt.
Begejstringen var især meget behersket blandt de danske rederier, som sejlede i rutefart mellem en dansk og en udenlandsk havn, og hvis væsentligste eksistensberettigelse var at være flydende supermarked for det toldfri salg og i mindre omfang at være et nødvendigt transportmiddel for passagerer.
Det er bl.a. på den baggrund, det foreliggende forslag skal ses.
Hensigten er at give danske færgerederier bedre konkurrencevilkår og dermed sikre danske arbejdspladser.
Lovforslaget indebærer, at danske passagerskibe, som besejler havne i vore naboregioner, Nordsøen, Den Engelske Kanal og Østersøen, med udgangspunkt fra en dansk havn kan lade sig registrere i Dansk Internationalt Skibsregister, DIS, hvilket jo så hermed udvider den gældende DIS-ordning.
Lovforslagets gennemførelse vil ændre den undtagelse, som indtil nu har forhindret, at passagerfærger i de nævnte områder har kunnet komme i DIS.
Forslaget gør det hermed også muligt helt eller delvis at bevare en række arbejdspladser, ikke blot på skibene, men også på landjorden, og er dermed også til gavn for den lokale beskæftigelse.
Med en nedsættelse af lønomkostningerne gøres det muligt for færgefarten at nedsætte driftsomkostningerne.
Med andre ord får den kreds af færgerederier, som har mærket bortfaldet af det taxfree salg i EU, hermed en art kompensation.
Men i tilknytning hertil skal anføres, at Tyskland allerede har indført en ordning, som er blevet udvidet til at gælde Østersøruterne.
De tyske rederiers ordninger går ud på, at de ikke skal afregne 40 pct. af søfolkenes indeholdte kildeskat.
En klar konkurrencefordel for tyskerne, som kunne bevirke, at danske rederier flytter deres færger til det tyske skibsregister, fyrer de danske ansatte og ansætter tysk personale med tysk skatterabat. Så lad os slå fast: Dette forslag ville egentlig have været overflødigt, hvis ikke de tyske regler var blevet ændret.
Men vi kan naturligvis ikke stiltiende se på, at der bliver skabt en ny og ulødig konkurrence mellem EU-lande.
Vi skal sikre, at DIS-ordningen er helt på linje med EU-retten, samtidig med at vi beholder fordelene ved DIS-registret.
I øjeblikket er arbejdet på DIS-skibe skattefritaget for alle nationaliteter af søfolk.
Skatteministeren agter at ændre skattepligten, så udenlandske søfolk kun skal betale skat i Danmark, hvis det er i dansk territorium, arbejdet bliver udført.
Herved flyttes skattefritagelsen over blandt de almindelige danske beskatningsregler og væk fra de særlige regler.
Af ministerens bemærkninger fremgår det, at man har fået positive meldinger fra Kommissionen om denne løsning, og det har vi noteret os.
Det er Socialdemokratiets opfattelse, at der er tale om et godt, gennemarbejdet og overskueligt lovforslag, som binder danske skatteregler sammen med EU-retten på forbilledlig vis.
Det sikrer samtidig rederiernes fremtidige konkurrenceevne og dermed også beskæftigelsen til gavn og glæde specielt for de områder, der blev hårdest ramt ved bortfaldet af det toldfri salg.
Socialdemokratiet kan derfor støtte forslaget og anbefaler det til hurtig behandling, og jeg skal oplyse på De Radikales vegne, at de også går ind for forslaget.